Diari Oficial de la Generalitat Valenciana


Sumari del DOGV 3144, del 17-12-1997 (1997/12107)

RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Benicarló, per a la creació d'un Conservatori Professional de Música, de titularitat municipal, en l'esmentada localitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/12317


Data del document
:   19-11-1997

Organisme emissor
:   Conselleria de Presidència

Tipus de document
:   Resolució

Anàlisi jurídica

4081 RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Benicarló, per a la creació d'un Conservatori Professional de Música, de titularitat municipal, en l'esmentada localitat. [97/X12512]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament de Benicarló, el 15 de setembre de 1997, un Conveni per a la creació d'un Conservatori Professional de Música de titularitat municipal, en l'esmentada localitat, i en compliment del que estableix la clàusula onze del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0642/97, i que figura com a annex d'aquesta resolució.
  
València, 19 de novembre de 1997.- La sotssecretària del Secretariat del Govern i Relacions amb les Corts.
  
Conveni entre la Generalitat Valenciana (Conselleria de Cultura, Educació i Ciència) i l'Ajuntament de Benicarló per a la creació d'un conservatori professional de Música de titularitat municipal en l'esmentada localitat.
  
València, 15 de setembre de 1997
  
REUNITS
  
D'una banda, l'Honorable Sr. Francisco E. Camps Ortiz, conseller de Cultura, Educació i Ciència, facultat per a aquest acte mitjançant acord adoptat del Govern Valencià, en la seua reunió del dia 10 de juliol de 1997.
  
De l'altra banda, el senyor Jaime Mundo Alberto, alcalde-president de l'Ajuntament de Benicarló, facultat per a aquest acte per l'acord del Plenari de l'esmentat ajuntament, de 29 d'octubre de 1992.
  
MANIFESTEN
  
1. L'ajuntament de Benicarló, en sessió plenària del dia 29 d'octubre de 1992, acordà sol·licitar la creació d'un conservatori professional de música de la seua titularitat en l'esmentada localitat, dins del marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu.
  
La Inspecció Educativa i el Servei de Gestió i Supervisió de Projectes i Construccions han emés informes favorables a la petició perquè s'ajusta allò establert al Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, així com al Decret 151/1993, de 17 d'agost, del Govern Valencià, en allò referit als objectius, continguts i sistema d'avaluació corresponents als estudis de grau professional sol·licitats, derogat parcialment i modificat pel Decret 94/1994, de 24 de maig, i pel Decret 72/1996, de 2 d'abril, respectivament.
  
Per tot això, en virtut de les competències que atorga el Reial Decret 2.093/83, de 28 de juliol, sobre traspàs de funcions i serveis de l'administració de l'Estat a la Generalitat Valenciana en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura, Educació i Ciència i l'Ajuntament de Benicarló acorden subscriure aquest Conveni d'acord amb les següents
  
CLÀUSULES
  
Primera
  
Es crea el Conservatori Professional de Música de Benicarló, de titularitat íntegrament municipal, ubicat al carrer de València, s/n, de l'esmentada localitat, amb número de codi 84596109, i una capacitat per a 80 llocs escolars de grau elemental i 180 llocs de grau mitjà.
  
Segona
  
Aquest Conservatori impartirà, amb reconeixement oficial i plenes facultats acadèmiques, els ensenyaments establerts en la Llei Orgànica 1/1990, de 3 d'octubre, corresponents a les especialitats de grau elemental següents; piano, violí, violoncel, flauta travessera i de bec, clarinet, saxòfon, trompa, trompeta, trombó, tuba, percussió i guitarra, així com les especialitats de grau mitjà de piano, canto, flauta travessera y de bec, clarinet, saxòfon, trompa, trompeta, trombó, tuba, percussió, violí, viola, violoncel i contrabaix.
  
A efectes administratius, i exclusivament en relació als ensenyaments de grau mitjà, el Conservatori Professional de Música de Benicarló, queda adscrit al Conservatori Professional de Música de Castelló.
  
Tercera
  
Provisionalment, fins la seua extinció d'acord amb el calendari vigent d'aplicació de la LOGSE, aquest Conservatori impartirà els ensenyaments previstos en el Decret 2.618/1966, de 10 de setembre, de grau mitjà, corresponents a les especialitats del nou sistema que se li autoritzen.
  
Quarta
  
Per tal de fer efectiva l'autorització de les especialitats de viola i contrabaix, el titular del Conservatori haurà de procedir a la contractació del professorat amb la titulació requerida per la legislació vigent abans de l'inici del curs escolar en què s'inicie la impartició d'aquests ensenyaments.
  
Cinquena
  
Correspon al titular del Conservatori Professional de Música de Benicarló, la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.
  
Sisena
  
El Conservatori Professional de música de Benicarló, se sotmetrà a l'autoritat de la Conselleria de Cultura, Educació i Ciència i de la Inspecció Educativa en allò previst pel Decret 180/1992, de 10 de novembre , del Govern Valencià pel què es regulen l'organització i funcions de la Inspecció Educativa de la Comunitat Valenciana.
  
Setena
  
El titular del Conservatori es compromet a:
  
a) Complir allò que estableix en el títol segon, pel que fa a òrgans de govern dels centres públics, la Llei Orgànica 9/1995, de 20 de novembre de la participació, l'avaluació i el govern dels centres docents.
  
b) Complir els requisits establerts a l'article segon apartat 2 del Decret 2.618/1966, de 10 de setembre, sobre reglamentació general de Conservatoris de Música (BOE de 24 d'octubre) i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.
  
c) Fer que els plans d'estudis, programes, dedicació horària, nivells i sistema d'avaluació que s'hagen de desenvolupar es corresponguen amb els establerts en la legislació vigent (Reial Decret 756/1992, de 26 de juny; Decret 151/1993, de 17 d'agost, del Govern Valencià; i Decret 2.618/1966, de 10 de setembre).
  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.
  
e) La custòdia d'actes, expedients d'alumnes, registres de correspondència oficial, i quants documents de caràcter administratiu que se generen en virtut de les facultats que se li confereixen.
  
Vuitena
  
Aquest Conveni tindrà efecte a partir del curs acadèmic 1996/97 pel que fa al reconeixement dels ensenyaments.
  
Novena
  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà el corresponent expedient.
  
Les esmentades modificacions tindran efecte, en el moment en què es modifique aquest Conveni o es subscriga la corresponent addenda a aquest.
  
Deu
  
Aquest conveni tindrà una duració indefinida, i es podrà extingir, no obstant això, per qualsevol de les causes següents:
  
a. Per mutu acord de les parts
  
b. Per incompliment de les obligacions assumides per l'Ajuntament.
  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.
  
d. Per canvi de titularitat del centre o cessament de les activitats
  
Aquesta extinció tindrà efecte a partir de la fi del curs en què es done la causa.
  
En els supòsits previstos en els punts b) i d) l'extinció requerirà la comunicació prèvia de la Conselleria al titular del Conservatori.
  
Onze
  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.
  
Com a prova de conformitat i perquè en quede constància, les dues parts firmen aquest conveni en el llocs i la data consignats anteriorment.
  
El conseller de Cultura, Educació i Ciència,
  
Francisco E. Camps Ortiz
  
L'alcalde-president de l'Ajuntament de Benicarló,